Imtella' Frar 21, 2021 - Aġġornata 21 Ta' Frar, 2021 5:44pm Rapport: Tony Dimech Ritratti: MTIP Minkejja d-daqqa li qalgħu l-kumpaniji tal-avjazzjoni minħabba l-pandemija, il-kumpanija Avion Group qed jirnexxielha tegħleb id-diffikultajiet billi qed tħarreġ kontinwament bdoti tal-ajruplani fuq simulatur li kienet investiet fih kważi 3 snin ilu. Fi żjara lil din il-kumpanija, il-Ministru Ian Borg qal li ser tkun pubblikata t-tieni edizzjoni ta' Aviation Malta bil-għan li Malta tingħata profil internazzjonali bħala destinazzjoni ta' investiment fis-settur tal-avjazzjoni. Il-bdoti li huma liċenzjati kontinwament jgħaddu minn taħriġ kontinwu biex ikun assigurat li jiffamiljarizzaw irwieħhom kemm mat-teknoloġija moderna u anke mal-operat ta' ajruplani moderni. Il-kumpanija Avion Group ilha tliet snin tħarreġ il-bdoti skont kif ikun mitlub mill-kumpaniji tal-ajru b'mod obbligatorju kull tant żmien. Dan isir biex tkun assigurata s-sigurtà tal-industrija u tal-passiġġieri. Tliet snin ilu l-kumpanija investiet f'simulatur li permezz tiegħu jitħarrgu bdoti fuq l-operat tal-ajruplan Airbus A320. Il-Ministru tat-Trasport Ian Borg qal li dan seħħ għax il-kumpanija rat il-potenzjal tal-pajjiż biex tinvesti. Huwa spjega li għat-tieni sena konsekuttiva Malta ser tingħata profil internazzjonali f'dan is-settur permezz tal-pubblikazzjoni Aviation Malta li titħejja bil-kollaborazzjoni tal-Ministeru tal-Trasport u Tranport Malta. Il-pubblikazzjoni Aviation Malta tagħti informazzjoni dettaljata lill-kumpaniji fuq livell internazzjonali dwar dak kollu li toffri Malta biex dawn jinvestu fil-pajjiż. Il-Ministru Ian Borg qal li r-reġistru tal-ajruplani kiber fl-aħħar snin u wiegħed li l-Gvern ser ikompli jgħin lill-industrija biex wara l-pandemija tiffjorixxi għax in-nies ser ikunu jridu jsiefru. Il-Ministru Borg kellu l-opportunità jesperjenza dak li l-bdoti jgħaddu minnu fit-taħriġ tagħhom fis-simulatur, filwaqt li faħħar l-abbiltà tal-kumpaniji li komplew joperaw waqt il-kriżi li ġabet magħha l-pandemija.